Vrou se lyk gevind: Man steeds soekAndrew Michaels. Foto: Verskaf Die polisie is steeds op soek na ŉ man van Kroonstad byna ŉ week nadat die liggaam van sy lewensmaat in ŉ vlak graf in die tuin van die paar se huis gevind is. Kapt. Stephen Thakeng, woordvoerder van die polisie, het gesê Andrew Michaels (58) is soek sedert die liggaam van Martie Jordaan (56) deur die polisie ontdek is. Die polisie vermoed hy is moontlik in Durban en glo hy kan hulle bystaan in die ondersoek na die moord op Jordaan. Volgens Thakeng is die ontdekking van Jordaan se liggaam deur verskeie vreemde gebeure voorafgegaan. “Die bure het weke gelede agtergekom dat hulle Jordaan nooit meer sien nie, maar net vir Michaels. Hulle het hom gevra, waar is Martie? Hy het telkens ŉ verduideliking gehad van waar sy is,” het hy gesê. Thakeng het gesê Michaels het ook Jordaan se meubels en klere verkoop en aan die bure vertel dat hulle beplan om binnekort te trek. Die bure het naderhand onraad vermoed en het die saak by die polisie aangemeld. ŉ Vermistepersoon-saak is geopen en die polisie is na die paar se huis in Kroonstad om ondersoek in te stel. Daar het hulle Jordaan se liggaam in ŉ vlak graf in die tuin aangetref met haar gesig na onder. “Haar gesig was erg ontbind en ŉ tuinvurk met bloedspatsels is naby die graf gevind,” het Thakeng gesê. Hy het gesê ŉ nadoodse ondersoek is vandeesweek gedoen, maar die polisie wag op die uitslag daarvan voordat die oorsaak van dood bevestig kan word. Enigiemand wat weet waar Michaels hom bevind of meer inligting oor die saak het, word versoek om kapt. Sydelle Neuhoff by 082 213 5960 te bel.